
1. CONSIDERAŢII GENERALE

 

 

În spaţiul Uniunii Europene turismul reprezintă o activitate economică importantă, asigurând o paletă largă de produse şi servicii, implicând o multitudine de factori – din sectorul public sau privat – având competenţe extrem de diverse, descentralizate, mergând până la nivel regional sau local. Sectorul turismului dispune de un important potenţial pentru a putea contribui la atingerea unor obiective majore ale Uniunii Europene, cum ar fi, de pildă: dezvoltarea durabilă, creşterea economică şi ocuparea forţei de muncă, precum şi coeziunea economică şi socială. Având în vedere faptul că numeroase politici comunitare au influenţă – direct sau indirect – asupra acestei game a activităţilor turistice, se simte necesitatea intensificării şi reînnoirii abordării politice în domeniu, cu implicarea principalelor instituţii ale Uniunii Europene.

Atentatele teroriste din 11 septembrie 2001, de pe teritoriul Statelor Unite ale Americii, consecinţele lor directe, printre care şi teama manifestată faţă de călătoriile cu avionul – afectând serios întregul sector turistic – dovedesc în ce măsură acest segment al economiei depinde de factori externi în raport cu domeniul.

Pentru consolidarea unei noi abordări privind turismul european este necesară o activitate susţinută, continuă, de consultare a tuturor factorilor implicaţi în cadrul Uniunii Europene a fost lansat un adevărat „proces” de urmărire a transpunerii în practică a Concluziilor Consiliului – din 21 iunie 1999, de la Luxemburg – cu tema „Turismul şi ocuparea forţei de muncă”, proces susţinut şi de alte foruri. S-a evidenţiat o reînnoită dinamică a raporturilor între principalii actori implicaţi – din statele membre, societatea civilă, la nivelul Comisiei Europene. 

Această abordare, implicând activ cooperarea şi parteneriatul, a permis identificarea unei serii de priorităţi de acţiune – la nivelul diferiţilor factori publici sau privaţi din acest sector, cu respectarea deplină a competenţelor şi responsabilităţilor acestora.

 

2. ABORDĂRI EUROPENE PRIVIND VIITORUL TURISMULUI

 

2.1. Acţiuni comunitare în favoarea turismului

Aşa cum se reliefează în Decizia 421/CEE/92, Uniunea Europeană şi-a păstrat poziţia de lider în turismul mondial, în calitate de principală sursă, dar şi destinaţie, a fluxurilor internaţionale de turişti – Spania, Franţa şi Italia fiind alese ca destinaţii de un turist din patru, la nivel mondial.

Turismul este considerat parte integrantă a activităţilor comunitare desfăşurate în sprijinul realizării obiectivelor generale ale Uniunii Europene. Toate măsurile întreprinse la nivel comunitar trebuie să reflecte importanţa turismului pentru obţinerea prosperităţii pe planul creşterii economice şi al ocupării forţei de muncă. Aceste măsuri trebuie să ţină cont de structura particulară a unui sector în care întreprinderile mici şi mijlocii (IMM-urile) joacă un rol hotărâtor. În Europa, circa 6,5% din cifra totală de afaceri a IMM-urilor este datorată celor din sectorul turismului, aceste IMM-uri contribuind semnificativ – apreciază specialiştii din domeniu – la valoarea PIB din numeroase state membre ale Uniunii Europene. Multe din IMM-urile din sectorul turismului sunt generatoare de locuri de muncă şi un element-cheie al unei sănătoase şi durabile creşteri economice constă tocmai în menţinerea competitivităţii acestei activităţi.

Măsurile concepute la nivelul Uniunii Europene sunt transpuse în practică în cadrul unui ansamblu de acţiuni şi programe comunitare ale căror obiective sunt definite expres în termeni de turism, dar care exercită o influenţă importantă asupra dezvoltării industriei turistice, a intereselor turiştilor, precum şi asupra valorificării şi conservării atuurilor de care dispune acest sector.

Unul din obiectivele majore este, în acest sens, asigurarea unei eficiente coordonări în cadrul Comisiei Europene, pentru a garanta o completă luare în considerare a intereselor turismului cu prilejul elaborării legislaţiei comunitare şi punerii în aplicare a programelor de acţiune care, singure, nu pot asigura atingerea scopurilor propuse. În practică, un important număr de programe şi de politici comportă câte o secţiune destinată turismului, sau ţin cont de posibilul lor impact asupra sectorului turismului. Gama acţiunilor comunitare se traduce într-o semnificativă influenţă asupra industriei turistice, asupra intereselor turiştilor, precum şi asupra dezvoltării şi conservării patrimoniului natural şi cultural.

Eforturile depuse vizează realizarea obiectivelor legate de îmbunătăţirea calităţii şi competitivităţii turismului european, această abordare fiind garanţia unei contribuţii optime a turismului la realizarea obiectivelor fundamentale ale Uniunii Europene. Activităţile se desfăşoară nu numai în strânsă colaborare cu şi între serviciile competente din cadrul Comisiei Europene, dar şi cu participarea activă a Comitetului Consultativ al statelor membre şi în cooperare cu diverse instituţii europene implicate. Comisia Europeană întreţine legături cu o serie de organizaţii care reprezintă interesele turismului, tocmai în spiritul unei abordări bazate pe ideea de concertare şi spiritul de parteneriat.

S-a pus – şi continuă să se pună – un accent deosebit pe legătura dintre turism şi posibilitatea creării unor noi locuri de muncă. În luna aprilie a anului 1999 a fost publicată o Comunicare a Comisiei Europene [COM (1999) 205 final], intitulată „Sporirea potenţialului turismului în domeniul ocupării forţei de muncă”, iar în luna iunie a aceluiaşi an au fost prezentate Concluziile, adoptate la Luxemburg, de Consiliul Uniunii Europene.

Ansamblul măsurilor întreprinse în domeniul turismului a fost aprobat în cadrul unei reuniuni a miniştrilor turismului, reuniune organizată în data de 22 mai 2000, la Lille, în timpul preşedinţiei franceze a Uniunii Europene.

Totalitatea măsurilor întreprinse în cadrul altor politici comunitare, având impact asupra turismului, a dobândit o mare importanţă.

Activităţile legate de turism se axează, în principal, pe:

· dezvoltarea unui cadru solid pentru activităţile turistice în interiorul Uniunii Europene; 

· întărirea competitivităţii;

· punerea în valoare a integrării europene în context mondial;

· dezvoltarea şi modernizarea turismului european;

· încurajarea unui turism responsabil.

Printre obiectivele prioritare la nivel comunitar trebuie menţionate cele privitoare la consolidarea unei dinamici în sectorul turismului, propunând:

· un cadru operaţional bazat pe metoda deschisă de coordonare, metodă lansată cu ocazia Consiliului European de la Lisabona (martie 2000); acest cadru se înscrie pe linia orientărilor Cărţii Albe privind Guvernarea europeană, [COM (2001) 428 final], pentru care turismul este o zonă favorabilă de aplicare a acestor orientări;

· o serie limitată de măsuri şi acţiuni care să fie puse în practică de diverşi factori activând în sectorul turismului, în scopul lărgirii bazei de cunoştinţe privitoare la această activitate economică, întăririi competitivităţii întreprinderilor din acest sector şi ameliorării, în acest fel, a condiţiilor dezvoltării durabile a turismului în Uniunea Europeană şi a contribuţiei acestei activităţi la crearea de noi locuri de muncă. 

 

2.2. Importanţa turismului în Uniunea Europeană 

 

În ţările membre ale Uniunii Europene, în sectorul turistic activează circa două milioane de întreprinderi, în special mici şi mijlocii, acestea contribuind în medie cu aproximativ 5% la realizarea PIB, dar şi la crearea de noi locuri de muncă. Turismul generează un volum considerabil de activitate şi în alte sectoare – cum ar fi comerţul, echipamentele specifice – volum de circa 1,5 ori mai mare decât cel din activitatea turistică propriu-zisă.

Cu toate că importanţa IMM-urilor nu poate fi neglijată, se remarcă o tendinţă pronunţată spre concentrare, întărind integrarea pe verticală a serviciilor turistice.

În termeni de cifră de afaceri, mai mult de 80% îl reprezintă turismul în scop personal, restul fiind, ceea ce este denumit – în general – turismul de afaceri, ţările scandinave fiind cele care se detaşează printr-un procent mai ridicat al acestei forme de turism.

Turismul practicat de cetăţenii statelor membre ale Uniunii Europene evidenţiază faptul că circa 75% din turişti se îndreaptă către un alt stat membru iar restul de circa 25% îşi aleg alte destinaţii.

Sectorul turismului este considerat ca având foarte bune perspective de viitor, previziunile indicând o creştere mai accentuată a acestuia faţă de creşterea economică medie, fapt ce se bazează însă pe creşterea economică globală. Numai în ultimii ani, în industria hotelieră europeană, rata de creare de noi locuri de muncă a fost de peste 100 000 de posturi pe an.

Se anticipează că volumul turismului european se va dubla în următorii 20-25 de ani, ducând la o creştere de aproximativ 15% a numărului locurilor de muncă în acest sector.

Evoluţia – în următorii 10 ani – a structurii demografice a populaţiei europene îşi va pune amprenta asupra genului de turism, ţinând cont că în anul 2020 populaţia de peste 65 de ani va fi cu circa 17 milioane de persoane mai numeroasă decât în prezent. Pe piaţa turismului va spori ponderea turiştilor de vârsta a treia, fenomen datorat atât progreselor înregistrate pe linia îngrijirii sănătăţii cât şi a diminuării obligaţiilor familiale şi mai ales a celor profesionale.

Cererea pentru turismul cultural şi pentru cel relativ la patrimoniul naţional va înregistra o creştere semnificativă. În plus, se va acorda o atenţie sporită dezvoltării turismului pentru persoanele cu deficienţe fizice, care au o mobilitate mai redusă.

Concentrarea activităţii turistice în anumite perioade ale anului se repercutează negativ asupra condiţiilor de ocupare a unui loc de muncă, cu efecte defavorabile şi în termeni de calificare şi competitivitate, de grad de utilizare a infrastructurii. Creşterea ponderii turiştilor ce nu mai sunt legaţi prin obligaţii profesionale de anumite perioade va contribui la o distribuţie mai echilibrată a numărului turiştilor de-a lungul întregului an.

Liberalizarea transporturilor, eficienţa sporită în funcţionarea pieţei unice, informatizarea societăţii, vor facilita mobilitatea persoanelor, contribuind la internaţionalizarea fluxurilor turistice. Introducerea monedei unice permite o sporită transparenţă a preţurilor, făcând din Europa o destinaţie şi mai atractivă.

Anumite provocări majore nu trebuie însă neglijate, întrucât acestea reprezintă în egală măsură atât şanse, cât şi ameninţări, ce vor trebui gestionate. Dintre acestea pot fi menţionate:

· creşterea cererii şi a volumului turismului în Europa;

· dezvoltarea divergentă a anumitor forme de turism;

· insuficienţa – în anumite domenii – a personalului calificat;

· dezvoltarea durabilă şi protecţia mediului;

· integrarea noilor tehnologii ale informaţiei şi comunicaţiilor.

Turismul reprezintă un sector al serviciilor al cărui produs este deosebit de complex. Fiecare verigă a lanţului contribuie la produsul final; de aceea, dacă o singură verigă nu funcţionează bine, întregul ansamblu va fi afectat.

Produsul turistic este extrem de diversificat. Combinaţia de resurse turistice locale şi de servicii oferite determină apartenenţa la o formă sau alta de turism – turismul montan sau de litoral, turismul sportiv sau religios, pentru tratament, gastronomic etc.

Interdependenţele verticale între întreprinderile de turism sunt mai accentuate decât în alte sectoare. Diversitatea şi natura fragmentată a părţilor sale componente explică o vizibilitate mai redusă a sa pe plan politic – după cum apreciază unii specialişti – oricum neridicându-se la înălţimea importanţei economice şi sociale a domeniului.

Diversitatea factorilor implicaţi, publici şi privaţi, influenţele pe care acest sector le are asupra altor activităţi economice, dimensiunea socială şi emoţională foarte amplă, dispersia geografică, conferă turismului un marcat caracter orizontal.

Un mare număr de aspecte politice pot afecta în mod direct turismul, cum ar fi politica antreprenorială, cea din domeniul transporturilor sau cea privind dezvoltarea regională.

Diversitatea produselor şi a serviciilor implicate în turism, varietatea distribuţiei geografice şi evoluţia pieţei spre un turism durabil şi deschis vor contribui la deschiderea unor noi pieţe. Varietatea locurilor de muncă oferite de acest sector poate atrage tinerii spre primul lor loc de muncă, facilitând accesul acestora pe piaţa muncii, contribuind astfel la lupta contra excluziunii sociale, promovând egalitatea şanselor la toate nivelurile. În plus, turismul contribuie la apropierea între cetăţenii europeni, prin descoperirea şi împărtăşirea valorilor europene comune.

Ansamblul măsurilor preconizate se înscriu în obiectivul strategic vizând să facă din economia europeană, bazată pe cunoaştere, cea mai competitivă şi mai dinamică economie – aşa cum prevede planul e-Europe, în conformitate cu obiectivul stabilit la Consiliul European de la Lisabona. Turismul este un domeniu privilegiat în ceea ce priveşte utilizarea tehnologiei informaţiei şi comunicaţiilor.

 

2.3. Noul context al turismului european

 

Consiliul European de la Luxemburg, din mai 1997, a subliniat beneficiile unei dezvoltări echilibrate şi durabile a turismului european. 

În anul 1998, Comisia Europeană a înfiinţat un grup la nivel înalt pentru probleme de turism şi ocuparea forţei de muncă. Pe baza recomandărilor acestui grup, Comisia Europeană a prezentat comunicarea intitulată „Sporirea potenţialului turismului în domeniul ocupării forţei de muncă, [COM (1999) 205 final].

Susţinută de Parlamentul European, de Comitetul Economic şi Social şi de Comitetul Regiunilor, această Comunicare a stat la baza Concluziilor Consiliului Uniunii Europene, din 21 iunie 1999, care chema Comisia Europeană şi statele membre să coopereze în vederea maximizării contribuţiei turismului la dezvoltarea şi ocuparea forţei de muncă, axată pe patru teme: informaţie, formare profesională, calitate şi durabilitate. 

Principalele rezultate şi recomandări ale grupurilor de lucru converg spre anumite mesaje comune, în particular:

· rolul capital al informaţiei, al cunoaşterii şi răspândirii acesteia;

· nevoia de resurse umane competente şi motivate prin obiective pe termen mediu şi lung;

· integrarea politicilor de mediu şi promovarea unui turism durabil;

· recunoaşterea necesităţii unei armonizări europene a noţiunii de calitate a serviciilor şi a infrastructurii turistice;

· necesitatea integrării instrumentelor şi serviciilor societăţii informaţiei în ansamblul activităţilor şi al întreprinderilor turistice;

· necesitatea antrenării în reţea a diverşilor factori şi a unui parteneriat generalizat, în special între factorii aflaţi pe teren, pentru a asigura transpunerea în practică a ansamblului recomandărilor.

Discuţiile iniţiate în anul 1999 – la Luxemburg – au continuat în cadrul Conferinţelor ministeriale de la Vilamoura (Portugalia, mai 2000), Lille (Franţa, noiembrie 2000), Bruges (Belgia, iulie 2001), organizate de statele care asigurau, în acel moment, preşedinţia prin rotaţie a Uniunii Europene. Aceste conferinţe au fost ulterior deschise în mod progresiv şi ţărilor în curs de dezvoltare.

La Vilamoura s-a subliniat necesitatea îmbunătăţirii coordonării politicilor naţionale şi a recunoaşterii politice a rolului turismului, în timp ce la Lille s-a preconizat o accentuare a activităţii Comitetului consultativ al turismului, presupunând un ansamblu de măsuri, printre care: înfiinţarea unei reţele de teritorii-pilot, realizarea unui turism durabil, schimbul de informaţii, o mai bună cunoaştere a sectorului etc. 

Reuniunea de la Bruges s-a desfăşurat sub semnul preocupării de a permite un turism pentru toţi, subliniindu-se necesitatea de a face activităţile turistice accesibile în special pentru anumite grupuri-ţintă, în special tineri, persoane în vârstă, şomeri, persoane cu handicap. Pentru aceştia din urmă, se doreşte o simplificare şi o armonizare a sistemului, care să le permită accesul la structuri şi servicii. 

S-a subliniat, cu ocazia acestor reuniuni şi a activităţii diferitelor grupuri de lucru, necesitatea promovării imaginii turistice a Europei, mai ales pentru a compensa efectele negative legate de aspectele privind securitatea publică.

O serie de aspecte vizează politici comunitare cum ar fi: transportul-mobilitatea, asigurarea siguranţei călătorilor şi calitatea transporturilor, concurenţa, chestiuni legate de concentrarea întreprinderilor, integrarea lor verticală, piaţa internă, libera prestare de servicii turistice, egalitatea şanselor, protecţia consumatorilor pe o piaţă turistică în continuă extindere, politici regionale şi instrumente structurale în favoarea turismului, comerţ şi relaţii internaţionale, extinderea Uniunii Europene.

Strategia adoptată pentru piaţa internă a serviciilor, de exemplu, are ca obiectiv înlăturarea barierelor naţionale din calea liberei circulaţii a serviciilor în interiorul Uniunii Europene, cu scopul de a face serviciile transfrontaliere la fel de simple ca şi cele din interiorul oricărui stat membru. Această strategie implică, în egală măsură, şi turismul, presupunând două faze:

· identificarea obstacolelor existente;

· propunerea de soluţii adecvate.

Cartea Albă, intitulată „Politica europeană a transporturilor în perspectiva anului 2010” [COM (2001) 370] trasează căile de urmat pentru a obţine un transport mai performant, durabil şi de calitate.

Este esenţială o mai bună cunoaştere atât a domeniului turismului, cât şi a celor conexe, ceea ce presupune şi fidelitatea statisticilor, volumul şi calitatea datelor existente în prezent fiind considerate ca nesatisfăcătoare.

Anul 2002 a fost declarat „Anul internaţional al ecoturismului” în timp ce anul 2003 a fost declarat „Anul european al persoanelor cu handicap”.

 

2.4. Abordări strategice şi acţiuni preconizate 

 

Obiectivul vizat prin procesul „Turism şi ocuparea forţei de muncă” îl reprezintă crearea condiţiilor şi furnizarea elementelor pentru un turism durabil şi de calitate, precum şi înfiinţarea unei reţele de întreprinderi turistice europene. Pentru atingerea obiectivului propus, acţiunile întreprinse au la bază un ansamblu de elemente, dintre care pot fi menţionate:

· urmărirea unei abordări în cadrul căreia cunoaşterea reprezintă motorul, mai buna folosire a informaţiilor existente, dobândirea know-how–ului necesar, folosirea experienţei pozitive în domeniu; o mai bună înţelegere a organizării activităţii şi interdependenţei actorilor implicaţi;

· facilitatea adaptării sectorului turistic la evoluţiile pieţei – sunt vizate oferta turistică, resursele umane, calitatea produselor, mai buna gestionare a activităţii din domeniu;

· utilizarea tuturor politicilor şi procedeelor de la diferite niveluri cu impact potenţial asupra turismului, ceea ce presupune urmărirea, evaluarea şi gestionarea efectelor acestora asupra turismului;

· punerea în aplicare a unui număr limitat de măsuri şi instrumente care să răspundă temei prioritare;

· stabilirea, împreună cu toţi factorii implicaţi, a obiectivelor de atins, a unor termene specifice şi a costurilor implicate;

· accelerarea tranziţiei ansamblului organismelor, administraţiilor şi întreprinderilor de turism spre societatea informaţiei şi promovarea utilizării instrumentelor şi serviciilor bazate pe tehnologia informaţiilor.

Acţiunile trebuie să răspundă următoarelor criterii:

· să se înscrie în procesul de convergenţă a politicilor statelor membre prin intermediul metodei deschise de coordonare, implicând toţi actorii, printr-o abordare de cooperare;

· să se bazeze, pe cât posibil, pe măsurile şi structurile existente, să le îmbunătăţească, să le dezvolte şi să le facă mai coerente pentru necesităţile identificate;

· să respecte cu stricteţe principiul subsidiarităţii, care va ghida împărţirea responsabilităţilor diferiţilor factori;

· să profite de pe urma parteneriatului dintre sectoarele public şi privat, pentru ca toţi factorii implicaţi să se identifice cu procesul menţionat şi cu acţiunile propuse şi convenite;

· să beneficieze de o valoare adăugată prin integrarea într-un cadru de cooperare care să faciliteze şi să încurajeze transpunerea în practică a acţiunii la nivel comunitar;

Noua abordare vizează un demers coerent şi integrat, numeroase politici şi măsuri la nivel comunitar, influenţând direct activităţile din turism. Având în vedere că ansamblului măsurilor i se aplică principiul subsidiarităţii, Comisia Europeană şi statele membre trebuie să-şi coordoneze acţiunile. 

Dintre măsurile comunitare preconizate, pot fi menţionate:

Măsura 1: crearea, de către Comisia Europeană, în colaborare cu statele membre şi factorii implicaţi în turism, a unor mecanisme vizând ameliorarea integrării intereselor şi necesităţilor tuturor celor cu activitate din domeniul turismului în politicile şi iniţiativele comunitare care îi privesc.

Măsura 2: întărirea rolului Comitetului consultativ în domeniul turismului; din iniţiativa Comisiei Europene sau la cererea statelor membre, Comitetul va putea discuta orice temă de interes din domeniul turismului.

Măsura 3: promovarea unei interfeţe mai eficiente cu turismul ca profesie şi cu alte grupuri de factori implicaţi; se preconizează organizarea unui Forum european anual al turismului, cu ocazia căruia să se discute principalele subiecte de interes; la acest Forum ar urma să participe responsabili de rang înalt din domeniul turismului, din societatea civilă şi ai autorităţilor europene, naţionale şi regionale, cu responsabilităţi în domeniul turismului.

Măsura 4: întărirea interacţiunii celorlalţi factori din domeniul turismului cu destinaţiile turistice şi facilitarea parteneriatelor între cei implicaţi pe teren – factori economici şi sociali din domeniul public sau privat.

Punerea în aplicare a acestor măsuri va contribui la consolidarea unei noi dimensiuni a sectorului turistic, bazată pe metoda deschisă de coordonare, aşa cum figurează ea în Carta Albă asupra Guvernării europene.

La nivel european se urmăreşte mobilizarea centrelor de competenţă şi de sprijin existente, pentru dezvoltarea cunoaşterii în domeniul turismului. În majoritatea statelor membre ale Uniunii Europene există, la nivel naţional şi/sau regional, organisme sau centre de expertiză – pentru factorii care îşi desfăşoară activitatea în domeniul turismului – oferind infrastructura şi sprijinul necesar pentru a răspunde mai bine necesităţilor şi nevoilor din acest sector.

Măsura 5: introducerea în reţea a serviciilor şi funcţiilor de sprijin necesare uneia sau mai multor măsuri din cele menţionate, precum şi a activităţilor ce decurg din acestea; gradul lor de accesibilitate va fi analizat de centrele de competenţă – centre de studiu şi cercetări, alte organisme de acest gen, la nivel naţional, regional sau local.

Pentru a facilita accesul factorilor implicaţi în turism la instrumentele comunitare trebuie asigurată şi o bună utilizare a acestora în folosul turismului, ceea ce presupune un flux informaţional constant şi eficient, actualizarea periodică a ghidului Internet referitor la destinaţiile turistice.

Dintre instrumentele comunitare, o atenţie deosebită trebuie acordată utilizării fondurilor structurale comunitare, precum şi accesului la programul-cadru de cercetare şi dezvoltare, având în vedere importanţa financiară a acestora, precum şi pentru realizarea unor proiecte concrete într-un larg evantai de domenii de acţiune.

Măsura 6: statele membre, colectivităţile lor teritoriale, factorii din domeniul turismului, vor aplica dispoziţiile şi mecanismele adecvate în vederea unei bune utilizări a instrumentelor comunitare financiare şi nefinanciare în favoarea sectorului turismului.

Statele membre vor putea stabili grupuri de lucru sau vor putea organiza seminarii pentru a facilita accesul sectorului turistic la aceste instrumente – de exemplu: Fonduri structurale, Program-cadru de cercetare etc.

Activităţile implicate de primele patru măsuri se vor baza, în primul rând, pe prestaţiile reţelei activate prin Măsura 5, reţea ce va dispune de metode armonizate şi de instrumente cunoscute şi disponibile pentru ansamblul factorilor implicaţi în domeniul turismului. Sunt avute în vedere metode de evaluare, manuale tip ghid, statistici şi, în general, instrumente şi mijloace pentru îmbunătăţirea cunoaşterii, lista rămânând în continuare deschisă.

Informaţiile statistice privitoare la turism, aşa cum există ele în Europa, se dovedesc totuşi insuficiente, atât din punct de vedere cantitativ, cât şi calitativ, faţă de necesităţile celor ce activează în acest domeniu, reflectând incomplet impactul şi importanţa turismului ca sector economic.

Organizaţia Mondială a Turismului, O.E.C.D. şi Eurostat au stabilit în comun o nouă serie de indicatori pentru o mai adecvată apreciere a activităţilor turistice şi a importanţei lor în economia globală.

Măsura 7: în colaborare şi cu sprijinul factorilor implicaţi – publici sau privaţi – Comisia Europeană şi statele membre vor întreprinde eforturile necesare pentru implementarea acestor indicatori.

Statele membre şi Comisia Europeană vor trebui să decidă asupra procedurilor pentru punerea în practică şi să stabilească responsabilităţile, să fixeze un calendar realist vizând realizarea acestora.

În faza iniţială – prevăzută pentru perioada 2002-2003 – Comisia Europeană va propune un sprijin financiar pentru studiul fezabilităţi şi pentru fixarea indicatorilor în cadrul programului multianual pentru întreprinderi şi spirit antreprenorial (2001- 2005).

Directiva 57/CE/95 a Consiliului Uniunii Europene stabileşte datele statistice care urmează să fie strânse în domeniul turistic, punerea ei în aplicare fiind conformă cu Decizia 35/CE/99. Pentru asigurarea pe viitor a unei mai bune informări statistice, trebuie analizate eventualele necesităţi pentru modificările în baza legală a statisticilor din domeniul turismului. Informaţia statistică trebuie să fie nu numai accesibilă, ci şi prezentată într-o formă utilizabilă cu uşurinţă.

Atât la nivel european, dar şi naţional şi local, au fost tentative de a adapta principiul dezvoltării durabile la caracteristicile specifice sectorului turistic. Se înregistrează o creştere a cererii de identificare cu liniile directoare strategice şi cu măsurile destinate a ajunge la modele de dezvoltare durabilă pentru turism. Aceasta necesită o strategie de dezvoltare durabilă în domeniul turismului în Europa, sub forma unui program complet de acţiune, instrument desemnat sub titulatura de „Agenda 21”.

Măsura 8: promovarea unei dezvoltări durabile a activităţilor turistice în Europa prin punerea în practică a „Agendei 21”.

„Agenda 21” vizează mai multe aspecte importante, în special protecţia resurselor naturale, integrarea problemelor de mediu în politicile pentru turism, îmbunătăţirea participării tuturor factorilor din domeniul turismului la transpunerea în practică a măsurilor prevăzute şi sporirea responsabilităţii tuturor celor care acţionează în domeniul turismului.

Pe măsura apariţiei unor noi cerinţe, vor trebui elaborate documente de orientare specifice sectorului turistic.

Grupurile de lucru au evidenţiat nevoia de a trece de la o formare profesională restrânsă, la o soluţie globală, menită să satisfacă ansamblul competenţelor necesare unei munci de inovare în domeniu. Soluţia constă în aşa-numitul „spaţiu de profesionalizare”, o abordare care să ofere atât cadrul general care să definească competenţele necesare şi, în plus, să permită punerea lor în practică într-un spaţiu geografic specific. Este necesară publicarea unui manual-ghid care să identifice componentele de bază ale acestui „spaţiu de profesionalizare”. Se va ţine cont de elementele inovatoare, consilierea factorilor activând în domeniul turismului, căutarea soluţiilor adecvate, sprijinul şi formarea profesională necesară punerii în aplicare a măsurilor preconizate. Acest ghid va fi pus la dispoziţia centrelor de competenţă locale şi regionale, pentru a le ajuta să inoveze în propriul lor „spaţiu de profesionalizare”.

Măsura 9: în funcţie de evoluţia necesităţilor, autorităţile publice europene, naţionale, regionale şi locale vor încuraja şi susţine elaborarea unor documente de orientare care să corespundă unor subiecte de interes socio-economic general. Acestea vor asigura o cooperare tehnică în acest scop; sunt prevăzute iniţial două manuale: unul va contribui la armonizarea criteriilor de accesibilitate pentru persoanele cu deficienţe fizice, iar celălalt pentru specificarea „spaţiilor de profesionalizare” în domeniul turismului.

După consultarea cu organisme reprezentative în domeniul turismului şi a reprezentanţilor persoanelor cu handicap neuromotor, Comisia Europeană intenţionează să elaboreze un set de criterii armonizate pentru o mai bună accesibilitate a infrastructurilor turistice pentru persoane cu deficienţe motorii. Ca urmare a declarării anului 2003 drept „An european al persoanelor cu handicap” trebuie intensificate acţiunile în vederea sprijinirii persoanelor din această categorie.

Pentru a înţelege mai bine structura şi funcţionarea sectorului turistic şi pentru ca acesta să fie în măsură a răspunde adecvat problemelor majore cu care se confruntă, este necesară o îmbunătăţire a cunoştinţelor în domeniu, folosirea mai eficientă a noilor tehnologii pentru o mai bună utilizare a infrastructurii turistice. Trebuie puşi la dispoziţie indicatori şi metode de etalonare pentru urmărirea diferitelor componente ce caracterizează sectorul turistic.

Măsura 10: elaborarea şi răspândirea metodelor şi a instrumentelor de măsură (indicatori de calitate şi etalonare) necesare urmăririi calităţii destinaţiilor şi serviciilor turistice.

Cadrul strategic şi contextul pentru politicile şi activităţile turistice din Uniunea Europeană şi măsurile legate de acestea sunt aplicabile şi ţărilor candidate la aderare.

Ansamblul măsurilor prezentate trebuie să ţină cont de fenomenul de mondializare care se manifestă şi în domeniul turismului şi să contribuie la promovarea sectorului turistic european la nivel internaţional. Comisia Europeană va favoriza un proces de consultare cu alte organisme internaţionale precum şi o strânsă cooperare cu organizaţiile de tipul Organizaţiei Mondiale a Turismului şi O.E.C.D.

Comisia Europeană va veghea – cu ocazia negocierilor din cadrul Organizaţiei Mondiale a Comerţului – la respectarea intereselor din sectorul turismului privind liberalizarea serviciilor, ţinând cont de dezvoltarea durabilă. Vor fi de asemenea încurajate relaţiile cu ţările mediteraneene, precum şi cu ţările în curs de dezvoltare.

 

2.5. Recomandările celor cinci grupuri de lucru

 

La începutul anului 2000, Comisia Europeană şi statele membre, cooperând în cadrul Comitetului consultativ în domeniul turismului, au înfiinţat grupuri de lucru cu mandat specific, în conformitate cu Decizia 664/CEE/86 a Consiliului Uniunii Europene. Aceste grupuri au fost alcătuite din experţi, numiţi de statele membre, în funcţie de domeniul lor de competenţă, precum şi de reprezentanţi ai serviciilor Comisiei Europene, în funcţie de temele abordate. Pentru fiecare grup de lucru, câte un stat membru, în mod voluntar, a desemnat câte un raportor. 

Influenţa reciprocă a temelor în discuţie a scos în evidenţă importanţa asigurării unei coordonări şi a unui schimb de informaţii între grupuri. Două reuniuni de lucru ale grupurilor respective, organizate în anul 2001 de Comisia Europeană, au permis asigurarea concertării activităţii acestora, evitându-se astfel suprapunerea activităţii lor. 

O reuniune a Comitetului consultativ în domeniul turismului, care a avut loc în septembrie 2001, a permis prezentarea primelor concluzii asupra rezultatelor activităţii grupurilor, precum şi asupra orientărilor şi măsurilor propuse.

Grupul A: se ocupă de facilitarea schimbului şi răspândirii informaţiei, în special prin intermediul noilor tehnologii. Folosind o tipologie de informaţie şi o analiză a necesităţilor, grupul a identificat următoarele priorităţi:

· volumul de activităţi şi tendinţele privind cererea turistică;

· caracteristici privind fluxurile de intrare/ieşire ale turiştilor străini şi ale celor autohtoni;

· rolul economic al turismului;

· structura şi caracteristicile activităţii turistice – analizată pe sectoare;

· un inventar al resurselor primare şi caracteristicile acestora;

· un inventar al legislaţiei şi reglementărilor în domeniu.

Majoritatea surselor de informare existente, precum şi baza de date şi documentare, răspund atât cererii, cât şi ofertei, rolului economic, resurselor umane, necesităţilor legislative şi de finanţare.

Politica şi măsurile în vederea difuzării informaţiei pe teme prioritare de turism au fost regrupate în opt categorii: documente metodologice; documente prezentând statistici turistice şi rezultatele socio-economice ale turismului; prezentări orale; CD-rom–uri; Internet; forum-uri de discuţie; baze de date; platforme de promovare a turismului şi sisteme de gestionare a destinaţiilor turistice; platforme de comercializare a produselor turistice.

Pentru fiecare din aceste categorii, analiza a condus la următoarele recomandări:

· o mai bună evaluare a rolului economic şi o mai profundă analiză a turismului, cu implicaţiile sale;

· o mai bună difuzare a informaţiilor şi o mai eficientă comunicare între părţi;

· o cât mai cuprinzătoare informare asupra destinaţiilor europene;

· analiza cererii în domeniul turistic, analiză de marketing şi a pieţelor de origine;

· informare privind piaţa muncii şi ofertele în materie de formare profesională în domeniu.

Aceste recomandări au condus la trei acţiuni prioritare, care urmează să fie transpuse în practică pe termen mediu şi lung:

1. îmbunătăţirea şi creşterea accesibilităţi şi difuzării informaţiei, în special pentru IMM-uri, printr-o combinaţie de noi tehnologii şi instrumente tradiţionale;

2. facilitarea şi sprijinirea punerii în practică a unor parteneriate între diferite părţi ale destinaţiilor/regiunilor pentru schimbul de informaţii şi de experienţă;

3. sprijinirea şi promovarea aplicării noilor indicatori pentru turism.

Grupul B: se ocupă de îmbunătăţirea formării profesionale pentru valorificarea optimă a potenţialului turismului. 

Nivelul de calificare în anumite ramuri ale turismului nu este încă optim, existând o cerere accentuată de competenţe, în special în domeniul tehnologiei informaţiilor şi comunicaţiilor. Dintre principalele dificultăţi în acest sens pot fi menţionate: lipsa personalului calificat şi marea mobilitate a celui existent, caracterul sezonier al activităţii, absenţa calificării iniţiale în multe cazuri, competitivitatea scăzută a unor agenţi, ceea ce duce la lipsa posibilităţii de dezvoltare a competenţelor profesionale.

În domeniul strategiilor şi al măsurilor vizând ridicarea nivelului de competenţă profesională se tinde spre soluţii globale, bazate pe parteneriat şi dialog între instituţiile de formare profesională, industria turistică şi alţi parteneri, cum ar fi autorităţile publice. Abordarea numită „spaţiu de profesionalizare” ţine cont de toate aspectele implicate, asociind toate părţile interesate din sistemul turismului la procesul de formare şi de inovare prin intermediul unei colaborări active şi a integrării în reţea.

Concluziile acestui grup de lucru se concentrează pe trei priorităţi: atragerea în sector a unor lucrători competenţi, menţinerea şi sporirea competenţei acestora, susţinerea – la nivel regional şi local – a unor microîntreprinderi – operând în domeniu – în scopul sporirii competitivităţii lor.

Se recomandă promovarea unui „Europass pentru formarea profesională în turism”, iniţiativa Comisiei Europene fiind conţinută în Decizia Consiliului Uniunii Europene 51/CE/99, fiind deja menţionată în Recomandarea „Sporirea potenţialului turismului în domeniul ocupării forţei de muncă” drept un instrument ce poate favoriza mobilitatea şi permite o mai mare transparenţă şi stabilitate în privinţa calificării şi experienţei necesare în cadrul operării în străinătate.

Au fost specificate în detaliu următoarele două acţiuni:

1. „Observatorul permanent pentru formare profesională, ocuparea forţei de muncă şi mediul de lucru în turism”, care presupune adunarea urmărirea, furnizarea de informaţii centralizate şi dezbaterea permanentă a problemelor-cheie pentru sporirea volumului de cunoştinţe – calitative şi cantitative – şi informaţiilor strategice în măsură să asigure competitivitatea durabilă a sectorului turistic;

2. Manualul pentru „spaţiile de profesionalizare în industria turismului”, conceput ca un ghid practic pentru a trece de la formarea profesională la inovare, ţinând cont de situaţia reală a resurselor umane, căutarea unei soluţii care să conducă la un proces de formare profesională mai cuprinzătoare decât o formare clasică.

Grupul C: se ocupă de ameliorarea calităţii produselor turistice.

Criteriul de apreciere a fost ales în funcţie de percepţia turistului şi de un grad de satisfacţie raportat la experienţa sa. Calitatea nu trebuie asociată cu luxul, ci cu ceea ce este accesibil tuturor turiştilor, inclusiv celor cu nevoi speciale. Produsul turistic trebuie considerat în mod global, fiind implicate toate verigile lanţului care are drept final obţinerea produsului turistic.

O analiză a măsurilor şi metodologiilor de calitate aprobate în statele membre a identificat strategiile pertinente în domeniu. Evaluarea contribuţiei măsurilor politice şi a programelor comunitare la realizarea calităţii turismului a scos în evidenţă importanţa – pentru sprijinirea calităţii – a următoarelor domenii: politica structurală, protecţia consumatorului, politica de mediu, managementul în domeniul transporturilor şi al spiritului antreprenorial. Fondurile structurale prezintă un potenţial de impact direct considerabil pentru îmbunătăţirea calităţii în turism. 

Grupul de lucru a identificat patru sectoare prioritare, care implică eforturi specifice în cadrul Uniunii Europene:

· implementarea unor indicatori pentru evaluarea îmbunătăţirii calităţii: ameliorarea calităţii este un proces ciclic şi continuu şi trebuie să poată fi măsurat şi evaluat ca atare; grupul a elaborat un cadru, precum şi o listă de indicatori, care pot fi dezvoltate cu ocazia amplificării instrumentelor de sprijin;

· evaluarea realizată la nivel european: evaluarea diferitelor destinaţii turistice va contribui la ameliorarea calităţii în acest sector; utilizarea indicatorilor menţionaţi trebuie să fie un exerciţiu voluntar care să se sprijine pe proceduri de schimb de informaţii prin integrarea în reţea;

· susţinerea nefinanciară a IMM-urilor din domeniul turismului care pun în aplicare sisteme de calitate; de exemplu, trebuie să fie îmbunătăţite consiliile organizaţionale comerciale, forum-urile, în vederea promovării unei abordări calitative, mai bine decât un ajutor financiar direct, care riscă să creeze distorsiuni ale concurenţei locale;

· folosirea mai intensă a fondurilor structurale pentru îmbunătăţirea calităţii produselor turistice: aceste fonduri trebuie să se axeze pe elaborarea unui cadru pentru dezvoltarea turismului, mai bine decât să se axeze pe întreprinderi şi destinaţii specifice – de exemplu, prin formarea profesională, prin îmbunătăţirea infrastructurii, prin sprijin nefinanciar pentru întreprinderile din turism. Există o nevoie clară de răspândire a informaţiilor privitoare la funcţionarea programelor fondurilor structurale în întreaga industrie turistică.

Grupul D: se ocupă de promovarea protecţiei mediului şi a dezvoltării durabile în domeniul turismului.

Ţinând cont de dimensiunea economică, socială şi de mediu, Grupul D a elaborat următoarea definiţie pentru turismul durabil:

„Dezvoltarea turistică durabilă satisface necesităţile actuale ale turiştilor şi ale regiunilor care primesc turişti, venind în întâmpinarea şi îmbunătăţind perspectivele de viitor. El este conceput ca integrând gestiunea tuturor resurselor în aşa fel încât necesităţile economice, sociale şi estetice să poată fi satisfăcute, menţinând integritatea naturală, echilibrul ecologic esenţial, diversitatea biologică şi sistemele vii”.

Participarea activă a tuturor factorilor implicaţi în turism este esenţială pentru aplicarea principiilor unui turism durabil. Experţii au identificat strategii şi măsuri vizând promovarea dezvoltării durabile a turismului, cum ar fi „Agenda 21” pentru zona Mării Mediterane, a Mării Baltice, Danemarca şi Insulele Baleare. 

Sunt adoptate din ce în ce mai multe măsuri privind un turism durabil, în cadrul diverselor politici şi programe comunitare. Este vorba de strategia europeană pentru dezvoltarea durabilă, de al VI-lea Plan de Acţiune vizând mediul înconjurător, de strategiile sectoriale – cum ar fi cele din domeniul energiei şi al transporturilor. Principiul integrării obligatorii a problemelor de mediu în orice politică sectorială nu este încă aplicat în sectorul turismului. 

Grupul de lucru a elaborat concluzii şi recomandări legate de „Agenda 21” pentru turismul în Europa. În acest context, liniile directoare strategice pentru dezvoltarea durabilă a transporturilor legate de turism au o importanţă specifică. Grupul D a lucrat la elaborarea unei abordări metodologice pentru „Agenda 21” în domeniul turismului din Uniunea Europeană. Obiectivul acestei acţiuni este de a atrage atenţia tuturor părţilor asupra necesităţii unui angajament comun pentru transpunerea în practică a unei asemenea abordări, fără a introduce constrângeri. Se urmăreşte minimizarea impactului negativ asupra mediului din teritoriul de destinaţie, gestionarea dezvoltării transporturilor legate de turism, promovarea unei industrii turistice flexibile şi a unui turism responsabil, ca factor de dezvoltare socio-culturală. Acţiunile de coordonare şi de parteneriat, desfăşurate la toate nivelurile, răspândirea informaţiilor şi o abordare voluntară, precum şi ansamblul măsurilor destinate creşterii competitivităţii întreprinderilor europene din domeniul turismului sunt percepute ca acţiuni preliminare esenţiale.

Grupul E: se ocupă de gestionarea în sectorul turismului, a impactului şi utilizării serviciilor bazate pe tehnologia informaţiei şi comunicaţiilor.

Pentru identificarea serviciilor bazate pe tehnologia informaţiei şi comunicaţiilor (TIC), având în vedere pertinenţa lor pentru agenţii publici sau privaţi din sectorul turismului, grupul a stabilit următoarea definiţie: 

„Noţiunea de servicii bazate pe TIC se referă la utilizarea unor metode şi dispozitive electronice şi digitale pentru colectarea, prelucrarea şi difuzarea informaţiilor prin intermediul lanţului activităţilor turistice. Metode şi dispozitive digitale pot fi: aplicaţii, date, specificaţii oficiale, norme sau aparate adaptate unei serii specifice de procese comerciale legate de turism”.

În ceea ce priveşte impactul asupra sectorului turistic, au fost identificate trei categorii de servicii: dezvoltarea unor categorii de servicii de gestiune a reţelei, interacţiunea şi integrarea sistemelor, precum şi aplicaţii noi pentru gestionarea întreprinderilor şi pentru comerţul electronic. Evaluarea nivelului de sensibilizare, de accesibilitate şi de utilizare a acestor servicii de către diferiţi factori implicaţi a pus în evidenţă faptul că aceştia utilizează în mod diferit TIC, fie datorită competenţei lor de bază, fie datorită importanţei şi poziţiei lor în lanţul turistic. Nivelul de sensibilizare şi de acces diferă în funcţie de tipul de partener – consumator, organizaţii de gestionare a destinaţiilor turistice etc.

Au fost deja implementate strategii şi măsuri la nivel european. Accesul la informaţiile pertinente este perceput ca principalul obstacol. Au fost evidenţiate trei tipuri de lacune: primul se referă la nevoia de a accelera armonizarea legală şi fiscală la nivel european, pentru asigurarea unui cadru legal stabil; al doilea se referă la insuficienta atenţie acordată dezvoltării conţinutului şi accesului neadecvat la informaţie; al treilea se referă la tipul de abordare şi soluţii inovatoare, în perspectiva integrării IMM-urilor în reţeaua serviciilor bazate pe TIC. Recomandările grupului de lucru sunt următoarele:

· punerea la punct a unei platforme de schimb în reţea, bazată pe centrele europene, naţionale şi regionale existente; acestea vor acţiona ca „centre de evaluare-cunoaştere”, facilitând accesul la strângerea datelor şi informaţiilor turistice;

· crearea a două grupuri de lucru specifice: primul pentru „serviciile de comerţ electronic mobil” – care va evalua serviciile societăţilor turistice –, al doilea pentru „evaluarea legislaţiei şi a reglementării fiscale”;

· înfiinţarea unui centru de resurse pentru integrarea IMM-urilor şi a diferitelor destinaţii pe piaţa turistică şi pentru a ajuta la dezvoltarea sistemelor şi serviciilor de gestionare a activităţii în domeniul turismului;

